Google услови коришћења услуге 
Последња измена: 11. новембар 2013. 
Добро дошли на Google! 
Хвала вам што користите наше производе и услуге („Услуге“). Услуге пружа Google Inc. („Google“) са седиштем на адреси 1600 Amphitheatre Parkway, Mountain View, CA 94043, United States. 
Коришћењем наших Услуга прихватате ове услове. Пажљиво их прочитајте. 
Међутим, Услуге су веома разноврсне па у неким случајевима могу да се примењују додатни услови и захтеви за производе (укључујући ограничења узраста). Додатни услови биће доступни уз релевантне Услуге и чиниће део уговора са нама уколико користите те Услуге. 
Коришћење Услуга 
Морате да поштујете све смернице које су вам доступне у оквиру Услуга. 
Немојте да злоупотребљавате наше Услуге. На пример, немојте да ометате Услуге или да покушавате да им приступите користећи метод који се разликује од интерфејса и упутства које ми пружамо. Услуге можете да користите само на начин који је дозвољен законом, укључујући важеће законе и прописе који се односе на контролу извоза и поновног извоза. Можемо да обуставимо или прекинемо да вам пружамо Услуге уколико се не придржавате наших услова или смерница, или уколико истражујемо случај могућег недозвољеног понашања. 
Коришћењем Услуга не добијате власништво над било којим правима интелектуалне својине која се односе на Услуге или на садржај ком приступате. Садржај из Услуга не можете да користите осим уколико не добијете дозволу власника садржаја или вам се то на неки други начин не одобри у складу са законом. Ови услови вам не дају право да користите брендирање или логотипе који се користе на нашим Услугама. Немојте да уклањате, скривате или мењате правна обавештења приказана на нашим Услугама или заједно са њима. 
Услуге приказују неки садржај који није Google-ов. Искључива одговорност за овај садржај је на ентитету који га чини доступним. Можемо да прегледамо садржај да бисмо утврдили да ли је незаконит или да ли крши наше смернице и можемо да уклонимо или да одбијемо да приказујемо садржај за који разумно сматрамо да крши смернице или закон. Али то нужно не значи да прегледамо садржај па не треба претпоставити да је то случај. 
Можемо да вам шаљемо најаве за Услуге, административне поруке и друге информације у вези са коришћењем Услуга. Можете да изаберете да не примате неке од ових комуникација. 
Неке од Услуга су доступне на мобилним уређајима. Не користите те Услуге на начин који вам одвлачи пажњу и спречава вас у поштовању закона о саобраћају или безбедности. 
Google налог 
Може да вам буде потребан Google налог да бисте користили неке наше Услуге. Можете да отворите сопствени Google налог или Google налог може да вам додели администратор, који може да буде послодавац или образовна институција. Ако користите Google налог који вам је доделио администратор, могу да се примењују други или додатни услови и администратор ће моћи да приступи налогу и да га онемогући. 
Да бисте заштитили Google налог, не откривајте лозинку никоме. Одговорни сте за активности које се одвијају на Google налогу или преко њега. Потрудите се да не користите лозинку за Google налог у апликацијама трећих страна. Ако сазнате да су лозинка или Google налог неовлашћено коришћени, пратите ова упутства (http://support.google.com/accounts/bin/answer.py?hl=sr&answer=58585). 
Заштита приватности и ауторских права 
Google-ове политике приватности (http://www.google.com/policies/privacy/) објашњавају како поступамо са личним подацима и штитимо приватност када користите наше Услуге. Коришћењем Услуга прихватате да Google може да користи такве податке у складу са нашим политикама приватности. 
Реагујемо на обавештења о наводним повредама ауторских права и укидамо налоге вишеструких прекршилаца у складу са поступком наведеним у Миленијумском закону о заштити дигиталних ауторских права САД. 
Пружамо информације да бисмо власницима ауторских права помогли да управљају својом интелектуалном својином на мрежи. Ако сматрате да неко крши ауторска права и желите да нас о томе обавестите, информације о слању обавештења и Google-овим смерницама за реаговање на обавештења можете да пронађете у нашем Центру за помоћ (http://support.google.com/bin/static.py?hl=sr&ts=1114905&page=ts.cs). 
Ваш садржај у нашим Услугама 
Неке од наших Услуга вам омогућавају да шаљете садржај. Ви задржавате власништво над свим правима интелектуалне својине која имате за тај садржај. Укратко, оно што је ваше, остаје ваше. 
Када учитавате или на неки други начин шаљете садржај на Услуге, Google-у (и онима са којима сарађујемо) дајете светску лиценцу да користи, хостује, складишти, репродукује, мења, прави изведена дела (као што су она настала на основу превода, адаптација или измена које уносимо да би садржај боље функционисао са нашим Услугама), затим да преноси, објављује, јавно изводи, јавно приказује и дистрибуира такав садржај. Права која овом лиценцом додељујете користе се у ограничене сврхе функционисања, промовисања и побољшања наших Услуга, као и за развијање нових. Ова лиценца остаје на снази чак и ако престанете да користите наше Услуге (на пример, за унос привредног друштва које сте додали у Google мапе). Неке Услуге могу да нуде начине да приступите садржају који је обезбеђен за ту Услугу и да га уклоните. Такође, за неке од Услуга постоје услови или подешавања која сужавају опсег нашег коришћења садржаја који је послат на те Услуге. Проверите да ли имате неопходна права да нам доделите ову лиценцу за било који садржај који пошаљете на наше Услуге. 
Ако имате Google налог, можемо приказати име профила, слику профила и радње које предузимате на Google-у или у апликацијама трећих страна повезаним са Google налогом (као што су +1 ставке, рецензије које пишете и коментари које постављате) у Услугама, укључујући приказивање у огласима и другим комерцијалним контекстима. Поштоваћемо одлуке које донесете да бисте ограничили дељење као и подешавања видљивости на Google налогу. На пример, можете да изаберете подешавања која спречавају да се име и слика приказују у огласу. 
Више информација о начину на који Google користи и складишти садржај можете да пронађете у политици приватности или додатним условима коришћења одређених Услуга. Ако пошаљете повратне информације или предлоге о Услугама, повратне информације или предлоге можемо да користимо без обавезе према вама. 
О софтверу у нашим Услугама 
Када услуга захтева или обухвата софтвер за преузимање, овај софтвер може аутоматски да се ажурира на уређају када нова верзија или функција постану доступне. Неке Услуге могу да вам дозволе да прилагодите подешавања аутоматског ажурирања. 
Google вам даје личну, светску, бесплатну, непреносиву и неекслузивну лиценцу за коришћење софтвера који вам Google обезбеђује као део Услуга. Једина сврха ове лиценце јесте да вам омогући да користите предности Услуга које Google пружа и да уживате у њима на начин дозвољен овим условима. Не смете да копирате, мењате, дистрибуирате, продајете или дајете у закуп ниједан део наших Услуга или обухваћеног софтвера, нити да вршите реверзни инжењеринг или покушавате да издвојите изворни кôд таквог софтвера, осим уколико закони забрањују оваква ограничења или када имате нашу писмену дозволу. 
Софтвер отвореног кода нам је важан. Неки софтвер који Услуге користе може да се нуди по основу лиценце за отворени кôд коју ћемо вам ставити на располагање. У оквиру лиценце за отворени кôд могу да постоје одредбе које изричито замењују неке од ових услова. 
Измена и укидање Услуга 
Непрестано мењамо и побољшавамо Услуге. Можемо да додамо или уклонимо функционалности или функције, а исто тако можемо потпуно да обуставимо или прекинемо неку услугу. 
Услуге можете да престанете да користите у било ком тренутку, иако ће нам бити жао уколико до тога дође. Google у сваком тренутку може и да престане да вам пружа Услуге или да дода или одреди нова ограничења за Услуге. 
Сматрамо да ваши подаци припадају вама и очување приступа овим подацима нам је важно. Уколико прекидамо пружање неке услуге, благовремено ћемо упозорити кориснике уколико је то могуће и пружити им могућност да преузму информације са те услуге. 
Наше гаранције и одрицања одговорности 
Услуге пружамо користећи комерцијално разуман ниво стручности и пажње и надамо се да ћете уживати у њиховом коришћењу. Али постоје одређене ствари у вези са Услугама које не можемо да гарантујемо. 
ОСИМ ОНОГА ШТО ЈЕ У ОВИМ УСЛОВИМА ИЛИ ДОДАТНИМ УСЛОВИМА ИЗРИЧИТО НАВЕДЕНО, НИ GOOGLE НИ ЊЕГОВИ ДОБАВЉАЧИ НИТИ ДИСТРИБУТЕРИ НЕ ДАЈУ НИКАКВЕ ПОСЕБНЕ ГАРАНЦИЈЕ У ВЕЗИ СА УСЛУГАМА. ПРИМЕРА РАДИ, НИ НА КОЈИ НАЧИН СЕ НЕ ОБАВЕЗУЈЕМО ПО ПИТАЊУ САДРЖАЈА У ОКВИРУ УСЛУГА, ОДРЕЂЕНЕ ФУНКЦИЈЕ УСЛУГА ИЛИ ЊИХОВЕ ПОУЗДАНОСТИ, ДОСТУПНОСТИ ИЛИ МОГУЋНОСТИ ДА ЗАДОВОЉИ ВАШЕ ПОТРЕБЕ. УСЛУГЕ СЕ ПРУЖАЈУ „ТАКВЕ КАКВЕ ЈЕСУ“. 
ПРОПИСИ НЕКИХ ДРЖАВА ПРЕДВИЂАЈУ ПРУЖАЊЕ ОДРЕЂЕНИХ ГАРАНЦИЈА, КАО ШТО ЈЕ ПОДРАЗУМЕВАНА ГАРАНЦИЈА О ПОДЕСНОСТИ ЗА ПРОДАЈУ, ПОДЕСНОСТИ ЗА ОДРЕЂЕНУ УПОТРЕБУ И НЕКРШЕЊУ ТУЂИХ ПРАВА. У МЕРИ ДОПУШТЕНОЈ ЗАКОНОМ, ИСКЉУЧУЈЕМО СВЕ ГАРАНЦИЈЕ. У МЕРИ ДОПУШТЕНОЈ ЗАКОНОМ, ИСКЉУЧУЈЕМО СВЕ ГАРАНЦИЈЕ. 
Одговорност за Услуге 
КАДА ЗАКОН ТО ДОЗВОЉАВА, GOOGLE И GOOGLE-ОВИ ДОБАВЉАЧИ И ДИСТРИБУТЕРИ НЕЋЕ БИТИ ОДГОВОРНИ ЗА ИЗГУБЉЕНУ ДОБИТ, ПРИХОД ИЛИ ПОДАТАКЕ, ФИНАНСИЈСКЕ ГУБИТКЕ ИЛИ ПОСРЕДНЕ, ПОСЕБНЕ, ПОСЛЕДИЧНЕ, ЕГЗЕМПЛАРНЕ ИЛИ КАЗНЕНЕ ШТЕТЕ. 
У МЕРИ ДОПУШТЕНОЈ ЗАКОНОМ, УКУПНА ОДГОВОРНОСТ GOOGLE-А И ЊЕГОВИХ ДОБАВЉАЧА И ДИСТРИБУТЕРА ЗА СВАКУ ТУЖБУ ПО ОСНОВУ ОВИХ УСЛОВА, УКЉУЧУЈУЋИ СВЕ ПОДРАЗУМЕВАНЕ ГАРАНЦИЈЕ, ОГРАНИЧЕНА ЈЕ НА ИЗНОС КОЈИ СТЕ НАМ ПЛАТИЛИ ЗА КОРИШЋЕЊЕ УСЛУГА (ИЛИ, ПО НАШЕМ ИЗБОРУ, НА ПОНОВНО ПРУЖАЊЕ УСЛУГА). 
У СВАКОМ СЛУЧАЈУ, GOOGLE И ЊЕГОВИ ДОБАВЉАЧИ И ДИСТРИБУТЕРИ НЕЋЕ БИТИ ОДГОВОРНИ НИ ЗА КАКАВ ГУБИТАК ИЛИ ШТЕТУ КОЈИ НИСУ МОГЛИ РАЗУМНО ДА СЕ ПРЕДВИДЕ. 
Коришћење Услуга у пословне сврхе 
Ако користите наше Услуге у име привредног друштва, то друштво прихвата ове услове. Штитиће и обештетити Google и његова повезана друштва, службенике, агенте и запослене у случају било каквих жалби, тужби или радњи које су резултат вашег коришћења Услуга или кршења ових услова, или су у било каквој вези са тим, укључујући и било какву одговорност или трошкове који настану као последица жалби, губитака, штета, тужби, пресуда, трошкова парница и адвокатских хонорара. 
О овим условима 
Можемо да изменимо ове услове или додатне услове који важе за неку Услугу да бисмо, на пример, применили промене из закона или промене у Услугама. Требало би да их редовно проверавате. Поставићемо обавештење о изменама ових услова на овој страници. Обавештење о изменама додатних услова поставићемо у услузи на коју се односе. Промене се неће ретроактивно примењивати и ступиће на снагу најраније четрнаест дана након постављања. Међутим, промене које се односе на нове функције за неку услугу или промене унете из правних разлога одмах ће ступити на снагу. Ако не прихватате измењене услове за неку услугу, требало би да прекинете са коришћењем те услуге. 
Уколико ови и додатни услови буду у сукобу, предност имају додатни услови. 
Ови услови контролишу однос између Google-а и вас. Не стварају никаква корисничка права трећег лица. 
Ако се не придржавате ових услова, а ми ништа не предузмемо одмах, то не значи да се одричемо права која можда имамо (као што је предузимање радње у будућности). 
Ако се испостави да није могуће спровести одређени услов, то неће утицати на остале услове. 
Закони државе Калифорније, САД, изузев правила о сукобу закона Калифорније, примењиваће се на све спорове настале из ових услова или Услуга или у вези са њима. Сви спорови настали из ових услова или Услуга или у вези са њима биће вођени искључиво у федералним и државним судовима округа Санта Клара, Калифорнија, САД, и ви и Google прихватате надлежност ових судова. 
Више информација о томе како да контактирате Google потражите на страници за контакт (http://www.google.com/contact/).